text: Landsby flager på halv efter 89-årig omkommer i brand
  03 november 2017 kl. 16.20
  En voldsom brand i landsbyen Gjerndrup i Sydjylland har kostet en ældre mand livet. Brandårsagen kendes ikke.
  En 89-årig mand har fredag mistet livet ved en brand i sit hus i landsbyen Gjerndrup i nærheden af Brørup.
  Det skriver JydskeVestkystens netavis.
  Branden blev opdaget ved 10-tiden fredag formiddag af en nabo, der slog alarm. Da brandfolkene nåede frem var huset omspændt af flammer. 
  Omkring seks timer senere blev den 89-årige tidligere entreprenør Knud Bent Jessen Petersen fundet død i det næsten udbrændte hus.
  Umiddelbart efter gik flagene på halvt i landsbyen, skriver jv.dk.
  Politiets teknikere skal nu undersøge brandstedet for om muligt at fastslå brandårsagen.
  Politiet har de seneste dage været i færd med at undersøge flere tyverier, som den 89-årige har anmeldt. I den sag er der nu mistænkte, oplyser politiet.
  